Illum il-Kunsill approva dikjarazzjoni dwar l-integrazzjoni tal-ġlieda kontra l-antisemitiżmu fl-oqsma kollha ta' politika. B'din id-dikjarazzjoni, il-Kunsill jenfasizza li l-ġlieda kontra l-antisemitiżmu hija kwistjoni trasversali li tinvolvi diversi livelli ta' gvern u politiki fil-livell lokali, nazzjonali u dak Ewropew u għaldaqstant, huwa meħtieġ li jitqajjem l-għarfien tal-antisemitiżmu fl-oqsma ta' politika u responsabbiltajiet kollha.. L-istati membri tal-UE qablu li jintegraw il-prevenzjoni u l-ġlieda kontra l-antisemitiżmu fil-forom kollha tiegħu. L-antisemitiżmu huwa fenomenu mifrux mal-UE kollha. Biex nikkumbattuh b'mod effettiv, neħtieġu sett xieraq ta' strumenti Ewropej u bażi suffiċjenti. Dan huwa preċiżament l-approċċ meħud mid-dikjarazzjoni, li jien nilqa' bi pjaċir kbir. Fil-fehma tiegħi, l-indirizzar tal-antisemitiżmu bħala kompitu komprensiv u f'network li jestendi madwar l-oqsma ta' politika u l-livelli ta' gvern huwa stadju importanti ħafna. Felix Klein, il-Kummissarju tal-Gvern Federali għall-Ħajja Lhudija fil-Ġermanja u l-Ġlieda kontra l-Antisemitiżmu Il-Kunsill jesprimi t-tħassib tiegħu dwar iż-żieda fit-theddid għan-nies Lhud fl-Ewropa, u l-qawmien mill-ġdid ta' miti ta' konfoffa, speċjalment fil-kuntest tal-pandemija tal-COVID-19, kif ukoll iż-żieda fl-inċidenti antisemitiċi u r-reati ta' mibegħda. Hu jisħaq li l-antisemitiżmu żviluppa f'diversi forom u jrid jiġi miġġieled b'politiki pubbliċi komplementari. Id-diskors ta' mibegħda illegali u l-kontenut terroristiku online jridu jitneħħew minnufih u b'mod konsistenti mill-fornituri tas-servizzi tal-internet. Huwa meħtieġ ukoll rispons ġudizzjarju b'saħħtu u sistematiku għal atti antisemitiċi. L-edukazzjoni dwar l-Olokawstu, l-antisemitiżmu u l-ħajja Lhudija tibqa' waħda mill-aktar għodod importanti fil-prevenzjoni tal-preġudizzji antisemitiċi. Il-kondiviżjoni ta' prattiki tajba biex jitrawmu l-litteriżmu medjatiku u s-sensibilizzazzjoni dwar miti ta' konfoffa hija wkoll kruċjali. L-istati membri jilqgħu wkoll id-deċiżjoni tal-Kummissjoni Ewropea li l-ġlieda kontra l-antisemitiżmu ssir prijorità, kif ukoll it-tisħiħ tal-bażi istituzzjonali tal-koordinatur tal-ġlieda kontra l-antisemitiżmu u t-trawwim tal-ħajja Lhudija. Dikjarazzjoni tal-Kunsill dwar l-integrazzjoni tal-ġlieda kontra l-antisemitiżmu fl-oqsma kollha ta' politika, 2 ta' Diċembru 2020 Din ir-riżorsa bħalissa hi disponibbli biss bil-lingwa jew il-lingwi li ġejjin: